次韻陳大用分韻得對字
作者：許及之
朝代：宋

paragraphs: 離羣易興懷，會面即忻對。
茲豈非人情，况復是吾輩。
稍稍不晤語，毣毣已心憒。
世態炎復凉，畫事素先繢。
餘子紛碔砆，良友抵珍琲。
仲方真小難，煮糜是所愛。
有作窺古淡，如女洗妝黛。
亦嘗和宮徵，惜不聽環佩。
是舉終當了，此事可使廢。
轉庵傳分韻，容成憶同載。
肝膽徒輪囷，酬酢任瑕類。